《杂兴》
宋代·刘克庄

田赋不可增，商贾不可笼。
虽有百孔桑，安能救国空。
钱钞谁创智，造楮以权铜。
南渡初未有，隆乾始流通。
百千十万亿，愈多愈无穷。
议者勿咎楮，楮有活国功。
设楮贱如土，百物皆价穹。
有司欲平之，其术未易工。
□□化□外，市不为日中。
譬如治危病，下计用火攻。
公卿与文学，枘凿常不同。
未论政然否，先观民咈从。
当局久已昏，谢事归明农。
莫献蒭荛言，徒怀芹曝忠。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。